UZNESENIE SÚDU PRVÉHO STUPŇA (piata komora)

zo 6. decembra 2004

Vec T‑55/02

Peter Finch

proti

Komisii Európskych spoločenstiev

„Úradníci – Sťažnosť – Implicitné zamietnutie – Výslovné zamietnutie v lehote na podanie spornej žaloby – Oneskorené oznámenie zamietnutia – Prípustnosť – Dôchodky – Prevod vnútroštátnych práv na dôchodok – Výpočet odpracovaných rokov zohľadnených v režime Spoločenstva – Príjem posúdený ako referenčný – Žaloba bez zjavného právneho základu“

Úplné znenie vo francúzštine II - 0000

Predmet: Žaloba, ktorej predmetom je návrh na zrušenie rozhodnutia Komisie o započítaní odpracovaných rokov pre výpočet dôchodku podľa režimu Spoločenstva po prevedení všetkých práv na dôchodok nadobudnutých žalobcom pred jeho nástupom do služby Komisie.

Rozhodnutie: Žaloba podaná ako zjavne bez právneho základu sa zamieta. Každý účastník konania znáša svoje vlastné trovy konania.

Abstrakt

1. Úradníci – Žaloba – Predchádzajúca administratívna sťažnosť – Výslovné zamietnutie vydané v lehote na podanie žaloby po implicitnom zamietnutí – Oneskorené oznámenie zamietnutia – Prípustnosť – Dátum na výpočet lehoty na podanie žaloby – Dátum oznámenia

(Služobný poriadok úradníkov, článok 91 ods. 3)

2. Úradníci – Dôchodky – Práva na dôchodok nadobudnuté pred nástupom do služby Spoločenstiev – Prevod do režimu Spoločenstva – Započítanie odpracovaných rokov – Spôsoby výpočtu – Zohľadnenie základného platu k dátumu vymenovania do stálej služby – Predchádzajúce prijatie do zamestnania ako dočasného zamestnanca – Neexistencia vplyvu

(Služobný poriadok úradníkov, príloha VIII, článok 11 ods. 2; všeobecné vykonávacie ustanovenia Komisie, článok 4 ods. 2 a 3)

3. Úradníci – Dôchodky – Práva na dôchodok nadobudnuté pred nástupom do služby Spoločenstiev – Prevod do režimu Spoločenstva – Spôsob výpočtu započítaných odpracovaných rokov

[Služobný poriadok úradníkov, príloha VIII, článok 11 ods. 2; všeobecné vykonávacie ustanovenia Komisie, článok 4 ods. 2 a 4 písm. b)]

1. Podľa článku 91 ods. 3 druhej zarážky poslednej vety služobného poriadku, „ak sa zamietne sťažnosť výslovným rozhodnutím po tom, ako bola zamietnutá implicitne prijatým rozhodnutím, ale ešte pred uplynutím lehoty na podanie žaloby, lehota na podanie žaloby začne plynúť znovu“. V zmysle tohto ustanovenia sa musí rozhodnutie považovať za vydané v deň jeho prijatia príslušným orgánom. Keďže príslušný orgán prijal výslovné rozhodnutie v lehote na podanie žaloby, musí počkať až do začatia plynutia novej lehoty v prospech dotknutej osoby bez toho, aby došlo k prípadnému omeškaniu doručenia.

Pokiaľ ide o dátum, od ktorého sa počíta lehota na podanie spornej žaloby, za tento dátum sa musí považovať dátum oznámenia vždy vtedy, keď vzniknuté omeškanie oznámenia nemožno pričítať dotknutej osobe, pretože len oznámenie mu v potrebnej miere umožní oboznámiť sa s existenciou rozhodnutia a z dôvodmi, ktorými ho správny orgán odôvodňuje.

(pozri body 46, 48 a 50)

Odkaz: Súdny dvor, 15. júna 1976, Jänsch/Komisia, 5/76, Zb. s. 1027, body 5, 9 a 10

2. Služobný poriadok, podmienky zamestnávania ostatných zamestnancov a ani všeobecné vykonávacie ustanovenia článku 11 ods. 1 a 2 prílohy VIII služobného priadku prijaté Komisiou neobsahujú ustanovenia upravujúce osobitne prevod práv na dôchodok dočasného zamestnanca, ktorý sa následne stal úradníkom. Pokiaľ neexistujú takéto osobitné ustanovenia a dotknutá osoba je v čase, keď formuluje svoj návrh na tento účel úradníkom, tak prevod práv na dôchodok sa spravuje ustanoveniami článku 11 ods. 2 prílohy VIII služobného poriadku a článku 4 ods. 2 a 3 všeobecných vykonávacích ustanovení, podľa ktorých sa započítanie odpracovaných rokov počíta v závislosti od dátumu vymenovania a platovej triedy pri vymenovaní do stálej služby úradníka.

(pozri body 73 a 74)

Odkaz: Súdny dvor, 20. marca 1986, Bevere/Komisia, 8/85, Zb. s. 1187, bod 11; Súd prvého stupňa, 13. júna 2002, Youssouroum/Rada, T‑106/01, Zb. VS s. I‑A‑93 a II‑435, bod 41; Súd prvého stupňa, 26. novembra 2003, Hohenbichler/Komisia, T‑95/02, Zb. VS s. I‑A‑301 a II‑1431, body 50 a 51

3. Ak sa pri prevode práv na dôchodok výpočet odpracovaných rokov, ktoré sa majú započítať, vykonáva podľa článku 4 ods. 4 písm. b) všeobecných vykonávacích ustanovení článku 11 ods. 2 prílohy VIII služobného poriadku prijatého Komisiou, týkajúceho sa prevodu práv na dôchodok do režimu Spoločenstva získaných pred prijatím do služobného pomeru Spoločenstiev, celková prevádzaná suma vnútroštátnych práv na dôchodok sa prepočíta na základe aktuálnej platnej sadzby ku dňu prevodu. V tomto prípade plat a aktuárska hodnota, na ktorú sa prihliada pri výpočte odpracovaných rokov, sú plat zodpovedajúci platovej triede pri vymenovaní úradníka do stálej služby v čase prevodu a aktuárska hodnota zodpovedajúca veku dosiahnutému úradníkom k tomuto istému dátumu. S ohľadom na toto aktualizovanie podľa dátumu prevodu sa zníženie úrokov stanovené v článku 4 ods. 2 všeobecných vykonávacích ustanovení za obdobie od vymenovania do stálej služby do uvedeného prevodu, ktorý smeruje k odškodneniu inštitúcie Spoločenstva za omeškanie spojené so sumou vyplývajúcou z vnútroštátnych práv na dôchodok splatnou ku dňu vymenovania, ktorá bola skutočne prevedená na účet Spoločenstva, neuplatňuje.

(pozri body 82 a 83)

Odkaz: Súd prvého stupňa, 30. januára 2003, Caballero Montoya a i./Komisia, T‑303/00, T‑304/00 a T‑322/00, Zb. VS s. I‑A‑29 a II‑189, bod 76; Hohenbichler/Komisia, už citovaný, body 59 a 60